張秉叔出紫雲回鑾圖以示坐客因爲賦之
作者：孔武仲
朝代：宋

paragraphs: 開元太平無兵戎，真人味道希夷中。
人間之樂已饒足，惟有青霄未追逐。
坐中誰似葉先生，以氣爲糧常辟穀。
朝登員嶠夕崑崙，只與神遊不要人。
忽逢邀攜看月去，縹緲虚空生紫雲。
蟾宫竟不容久住，仙樂飄飄送回去。
歸來宫漏未移更，甲帳明釭宛如故。
汾水悲歌仙不成，梨園空沒有遺聲。
紅塵如海漲朝市，從此無人遊玉京。